Regjeringen gir EØS-arbeidere norsk ledighetstrygd i utlandet

Regjeringen gir opp kampen mot en EFTA-uttalelse som gjør at arbeidsledige såkalte uekte grensearbeidere måtte oppholde seg i Norge for å få dagpenger.

Statsminister Jens Stoltenberg (Ap), her fotografert på Youngstorget 1. mai, gir opp kampen mot EFTA-dommen i saken om hvem som har rett på dagpenger fra Norge. Anette Karlsen

2. mai 2013 11:46 Sist oppdatert 2. mai 2013

I en pressemelding på Arbeidsdepartementets hjemmesider, skriver de at beslutningen er tatt etter en grundig vurdering av en uttalelse EFTA-domstolen ga like før påske.

Aftenposten skrev da om svenske Stig Arne Jonsson (62), hvis sak startet rabalderet.

— I norsk folketrygdlov står det at du må fysisk oppholde deg i Norge for å ha rett til dagpenger. EFTA-domstolen slår fast at Norge ikke har anledning til å stille dette kravet. Den norske folketrygdsloven er derfor i strid med Norges EØS-rettslige forpliktelser, sier advokat Christian Lundin i advokatfirmaet Ness Lundin til Aftenposten i mars.

Lundin førte saken for Jonsson.

Rødgrønne politikere reagerte på uttalelsen fra Efta, og ba Regjeringen kjempe imot.

— SV mener Norge må gjøre det som er nødvendig for å få stoppet EØS fra å ete i stykker folketrygden, sa SVs Karin Andersen til Aftenposten.

Nå har Regjeringen altså gitt opp - i hvert fall i første omgang.

Ikke krav om opphold

Trygderettens konklusjon i de to sakene blir dermed stående. Der ble det slått fast at blant andre Jonsson ikke måtte flytte tilbake til Norge for å få utbetalinger, noe Arbeidsdepartementet i utgangspunktet krevde.

EFTA-domstolen har foreløpig bare uttalt seg om tolkningen av den gamle trygdeforordningen. Denne ble avløst av ny forordning 1. juni 2012.

Les også EØS-borgere kan få norske dagpenger i andre land

Domstolen mente at Norge etter den gamle trygdeforordningen ikke kunne kreve opphold i Norge for EØS-borgere som jobber i Norge, men som utenom arbeidet har sitt vanlige oppholdssted i hjemlandet.

En typisk gruppe vil være håndverkere som jobber i Norge i lengre perioder, men som har familie og barn de drar hjem til i hjemlandet.

Totalt var det 71 000 lønnstakere på kortidsopphold i Norge i 2011, viser tall fra Statistisk sentralbyrå.

— Dette betyr ikke at det nå er fritt fram for å motta norske dagpenger i utlandet, sier arbeidsminister Anniken Huitfeldt (Ap) på egne nettsider.

Domstolen har foreløpig ikke tatt stilling til Norges tolkning av de nyeste reglene. Etter det Aftenposten erfarer jobber departementet nå med å finne ut hvordan loven nå skal tolkes, sett i lyset av EFTA-domstolens uttalelse om de gamle sakene.

Arbeidsdepartementet har foreløpig ikke kunnet svare på om de forventer et annet utfall dersom også den nye forordningen kommer opp for EFTA-domstolen.

Hjemreiser

Det er ingen klar definisjon på hvor ofte en såkalt uekte grensearbeider må være i hjemlandet for ikke å være omfattet av den norske ordningen.

De kan kreve å få dagpenger etter norske satser, og det er den norske stat som tar regningen. Det gjelder så lenge den arbeidsledige oppfyller kravene som arbeidssøker, sa Lundin til Aftenposten da saken først ble omtalt.

Gruppen utgjør ifølge Arbeidsdepartementet en liten andel av det totale antallet dagpengemottakere.

— Jeg mener det er viktig at vi finner en løsning som er i tråd med EUs trygdeforordning, samtidig som vi utnytter det handlingsrommet vi har, sier arbeidsministeren til egne nettsider.

Fakta Dagpenger Dagpenger er en delvis erstatning for tapt arbeidsinntekt. For å få dagpenger må du registrere deg som arbeidssøker hos NAV og være reell arbeidssøker i tillegg til å oppfylle de andre vilkårene.Hovedvilkårene for å få dagpenger er at du:Har fått redusert arbeidstiden din med minst 50 prosent.Har fått utbetalt arbeidsinntekt på minst 1,5 G (123.183 kroner) i siste avsluttede kalenderår (i fjor), eller minst 3 G (246.366 kroner) i løpet av de siste tre avsluttede kalenderårene. Foreldrepenger, svangerskapspenger og svangerskapsrelaterte sykepenger regnes med i kravet til minsteinntekt.Er registrert som arbeidssøker, og sender meldekort hver 14. dag.Er reell arbeidssøker (Du må aktivt søke arbeid, og holde CV oppdatert på nav.no)Du kan få dagpenger i 104 uker ved arbeidsinntekt på minst 164.000 kroner, eller 52 uker hvis inntekten har vært lavere enn 164.000 kroner.Kilder: Nav.no og Brochmannutvalgets rapport Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding